**කර්ම පථයන්ගේ ආරම්මණයන් පිළිබඳව තවදුරටත් (පාථිකවග්ග ටීකාවෙන් - සංගීති සූත්‍රය)**

**අදින්නාදානං සත්තාරම්මණ”**න්ති ඉදං “පඤ්චසික්ඛාපදා පරිත්තාරම්මණා එවා”ති ඉමාය පඤ්හපුච්ඡකපාළියා (විභ·715) විරුජ්ඣති. යඤ්හි පාණාතිපාතාදිදුස්සීල්‍යස්ස ආරම්මණං, තදෙව  තංවෙරමණියා ආරම්මණං. වීතික්කමිතබ්බවත්ථුතො එව හි විරතීති. **සත්තාරම්මණ**න්ති වා සත්තසඞ්ඛාතසඞ්ඛාරාරම්මණං, තමෙව උපාදාය වුත්තන්ති න කොචි විරොධො. තථා හි වුත්තං **සම්මොහවිනොදනියං** “යානි සික්ඛාපදානි එත්ථ ‘සත්තාරම්මණානී’ති වුත්තානි, තානි යස්මා සත්තොති සඞ්ඛං ගතෙ සඞ්ඛාරෙයෙව ආරම්මණං කරොන්තී”ති. (විභ· අට්ඨ·714)  එස නයො ඉතො පරෙසුපි.  විසභාගවත්ථුනො “ඉත්ථී පුරිසො”ති ගහෙතබ්බතො  **“සත්තාරම්මණො”ති එකෙ.** “එකො දිට්ඨො,  ද්වෙ සුතා”තිආදිනා සම්ඵප්පලාපෙන **දිට්ඨසුතමුතවිඤ්ඤාතවසෙන.**

**තථා අභිජ්ඣා**ති එත්ථ **තථා**-සද්දො  “දිට්ඨසුතමුතවිඤ්ඤාතවසෙනා” තිදම්පි උපසංහරති, න  සත්තසඞ්ඛාරාරම්මණතමෙව දස්සනාදිවසෙන අභිජ්ඣායනතො.

“නත්ථි සත්තා ඔපපාතිකා”ති (දී· නි·1.171)  පවත්තමානාපි මිච්ඡාදිට්ඨි තෙභූමකධම්මවිසයා  එවාති   
අධිප්පායෙනස්සා සඞ්ඛාරාරම්මණතා වුත්තා. කථං පන මිච්ඡාදිට්ඨියා සබ්බෙ තෙභූමකධම්මා ආරම්මණං හොතීති? සාධාරණතො. “නත්ථි සුකතදුක්කටානං කම්මානං ඵලං විපාකො”ති (දී· නි· 1.171; ම· නි· 2.94)  පවත්තමානාය අත්ථතො රූපාරූපාවචරධම්මාපි ගහිතා එව හොන්තීති.

**මිච්ඡා දිට්ඨිය පිළිබඳව තව දුරටත් (සීලක්ඛන්ධවග්ග අට්ඨකථාවෙන් - සාමඤ්ඤඵල සූත්‍රය)**

තත්ථ පූරණො “කරොතො න කරීයති පාප”න්ති වදන්තො කම්මං පටිබාහති. අජිතො “කායස්ස භෙදා උච්ඡිජ්ජතී”ති වදන්තො විපාකං පටිබාහති. මක්ඛලි “නත්ථි හෙතූ”ති වදන්තො උභයං පටිබාහති. තත්ථ කම්මං පටිබාහන්තෙනාපි විපාකො පටිබාහිතො හොති, විපාකං පටිබාහන්තෙනාපි කම්මං පටිබාහිතං හොති. ඉති සබ්බෙපෙතෙ අත්ථතො උභයප්පටිබාහකා අහෙතුකවාදා චෙව අකිරියවාදා ච නත්ථිකවාදා ච හොන්ති.

යෙ වා පන තෙසං ලද්ධිං ගහෙත්වා රත්තිට්ඨානෙ දිවාඨානෙ නිසින්නා සජ්ඣායන්ති වීමංසන්ති, තෙසං “කරොතො න කරීයති පාපං, නත්ථි හෙතු, නත්ථි පච්චයො, මතො උච්ඡිජ්ජතී”ති තස්මිං ආරම්මණෙ මිච්ඡාසති සන්තිට්ඨති, චිත්තං එකග්ගං හොති, ජවනානි ජවන්ති, පඨමජවනෙ සතෙකිච්ඡා හොන්ති, තථා දුතියාදීසු, සත්තමෙ බුද්ධානම්පි අතෙකිච්ඡා අනිවත්තිනො අරිට්ඨකණ්ටකසදිසා. තත්ථ කොචි එකං දස්සනං ඔක්කමති, කොචි ද්වෙ, කොචි තීණිපි, එකස්මිං ඔක්කන්තෙපි, ද්වීසු තීසු ඔක්කන්තෙසුපි, නියතමිච්ඡාදිට්ඨිකොව හොති; පත්තො සග්ගමග්ගාවරණඤ්චෙව මොක්ඛමග්ගාවරණඤ්ච, අභබ්බො තස්සත්තභාවස්ස අනන්තරං සග්ගම්පි ගන්තුං, පගෙව මොක්ඛං. වට්ටඛාණු නාමෙස සත්තො පථවිගොපකො, යෙභුය්‍යෙන එවරූපස්ස භවතො වුට්ඨානං නත්ථි.

“තස්මා අකල්‍යාණජනං, ආසීවිසමිවොරගං;

ආරකා පරිවජ්ජෙය්‍ය, භූතිකාමො විචක්ඛණො”ති.

**(සීලක්ඛන්ධවග්ග ටීකාව - සාමඤ්ඤඵල සූත්‍රය)**

**සජ්ඣායන්තී**ති තං දිට්ඨිදීපකං ගන්ථං උග්ගහෙත්වා පඨන්ති. **වීමංසන්තී**ති තස්ස අත්ථං විචාරෙන්ති. **“තෙස”**න්තිආදි වීමංසනාකාරදස්සනං. **තස්මිං ආරම්මණෙ**ති යථාපරිකප්පිතකම්මඵලාභාවාදිකෙ “කරොතො න කරීයති පාප”න්ති ආදිනයප්පවත්තාය ලද්ධියා ආරම්මණෙ. **මිච්ඡාසති සන්තිට්ඨතී**ති “කරොතො න කරීයති පාප”න්තිආදිවසෙන අනුස්සවූපලද්ධෙ අත්ථෙ තදාකාරපරිවිතක්කනෙහි සවිග්ගහෙ විය සරූපතො චිත්තස්ස පච්චුපට්ඨිතෙ චිරකාලපරිචයෙන එවමෙතන්ති නිජ්ඣානක්ඛමභාවූපගමනෙන නිජ්ඣානක්ඛන්තියා තථාගහිතෙ පුනප්පුනං තථෙව ආසෙවන්තස්ස බහුලීකරොන්තස්ස මිච්ඡාවිතක්කෙන සමාදියමානා මිච්ඡාවායාමූපත්ථම්භිතා අතංසභාවං “තංසභාව”න්ති ගණ්හන්තී මිච්ඡාසතීති ලද්ධනාමා තංලද්ධිසහගතා තණ්හා සන්තිට්ඨති. **චිත්තං එකග්ගං හොතී**ති යථාසකං විතක්කාදිපච්චයලාභෙන තස්මිං ආරම්මණෙ අවට්ඨිතතාය අනෙකග්ගතං පහාය එකග්ගං අප්පිතං විය හොති. චිත්තසීසෙන මිච්ඡාසමාධි එව වුත්තො. සොපි හි පච්චයවිසෙසෙහි ලද්ධභාවනාබලො ඊදිසෙ ඨානෙ සමාධානපතිරූපකිච්චකරොයෙව, වාළවිජ්ඣනාදීසු වියාති දට්ඨබ්බං. **ජවනානි ජවන්තී**ති අනෙකක්ඛත්තුං තෙනාකාරෙන පුබ්බභාගියෙසු ජවනවාරෙසු   
පවත්තෙසු සබ්බපච්ඡිමෙ ජවනවාරෙ සත්ත ජවනානි ජවන්ති. **පඨමෙ ජවනෙ සතෙකිච්ඡා හොන්ති. තථා දුතියාදීසූ**ති ධම්මසභාවදස්සනමත්තමෙතං, න පන තස්මිං ඛණෙ තෙසං තිකිච්ඡා කෙනචි සක්කා කාතුං.

**තත්ථා**ති තෙසු තීසු මිච්ඡාදස්සනෙසු. **කොචි එකං දස්සනං ඔක්කමතී**ති යස්ස එකස්මිංයෙව අභිනිවෙසො ආසෙවනා ච පවත්තා, සො එකමෙව දස්සනං ඔක්කමති. යස්ස පන ද්වීසු තීසුපි වා අභිනිවෙසො ආසෙවනා ච පවත්තා, සො ද්වෙ තීණිපි ඔක්කමති, එතෙන යා පුබ්බෙ උභයපටිබාහකතාමුඛෙන දීපිතා අත්ථසිද්ධා සබ්බදිට්ඨිකතා, සා පුබ්බභාගියා. යා පන මිච්ඡත්තනියාමොක්කන්තිභූතා, සා යථාසකං පච්චයසමුදාගමසිද්ධිතො භින්නාරම්මණානං විය විසෙසාධිගමානං එකජ්ඣං අනුප්පත්තියා අසඞ්කිණ්ණා එවාති දස්සෙති. **“එකස්මිං ඔක්කන්තෙපී”**තිආදිනා තිස්සන්නම්පි දිට්ඨීනං සමානබලතං සමානඵලතඤ්ච දස්සෙති. තස්මා තිස්සොපි චෙතා එකස්ස උප්පන්නා අබ්බොකිණ්ණා එව, එකාය විපාකෙ දින්නෙ ඉතරා අනුබලප්පදායිකායො හොන්ති.

විතක්කවිප්ඵාර ශබ්දය සම්බන්ධයෙන් තවදුරටත්

දීග නිකාය පාඨික වග්ග අටුවාව

විතක්‌කවිප්‌ඵාරසද්‌දන්‌ති විතක්‌කවිප්‌ඵාරවසෙන උප්‌පන්‌නං විප්‌පලපන්‌තානං සුත්‌තපමත්‌තාදීනං සද්‌දං. සුත්‌වාති තං සද්‌දං සුත්‌වා. යං විතක්‌කයතො තස්‌ස සො සද්‌දො උප්‌පන්‌නො, තස්‌ස වසෙන ‘‘එවම්‌පි තෙ මනො’’ති ආදිසති

අභිධම්මාවතාර පුරාණ ටීකා

685. සද්දො න චිත්තජො අත්ථි, විනා විඤ්ඤත්තිඝට්ටනං;

ධාතුසඞ්ඝට්ටනෙනෙව, සහ සද්දො හි ජායති.

685. අථ විඤ්‌ඤත්‌ති තාව සහසද්‌දාව, සද්‌දො පන චිත්‌තජො අවිඤ්‌ඤත්‌තිකො අත්‌ථීති චෙ? නත්‌ථීති දස්‌සෙන්‌තො ආහ ‘‘සද්‌දො න චිත්‌තජො’’තිආදි. විඤ්‌ඤත්‌තිඝට්‌ටනන්‌ති විඤ්‌ඤත්‌තිපච්‌චයං පථවීධාතුයා ඝට්‌ටනං. ධාතුසඞ්‌ඝට්‌ටනෙනෙවාතිආදිනා වුත්‌තමෙවත්‌ථං සමත්‌ථෙති. යස්‌මා ධාතුසඞ්‌ඝට්‌ටනෙනෙව සද්‌දො ජායති, න තෙන විනා, තස්‌මාති අත්‌ථො. අනෙන ච යෙ වදන්‌ති ‘‘විතක්‌කවිප්‌ඵාරසද්‌දො න සොතවිඤ්‌ඤෙය්‍යොති මහාඅට්‌ඨකථායං වුත්‌තත්‌තා චිත්‌තසමුට්‌ඨානො විතක්‌කවිප්‌ඵාරසද්‌දො විඤ්‌ඤත්‌තියා විනාපි උප්‌පජ්‌ජති. ‘යා තාය වාචාය විඤ්‌ඤත්‌ති විඤ්‌ඤාපනා’ති (ධ. ස. 636) හි වචනතො අසොතවිඤ්‌ඤෙය්‍යෙන සද්‌දෙන සහ විඤ්‌ඤත්‌ති න උප්‌පජ්‌ජති, තතොව චිත්‌තජොපි සද්‌දනවකො අත්‌ථී’’ති, තෙසං වාදං පටික්‌ඛිපති. මහාඅට්‌ඨකථාවාදොපි හි සද්‌දොව හොති, න සොතවිඤ්‌ඤෙය්‍යොති විරුද්‌ධමෙතන්‌ති මඤ්‌ඤමානෙහි සඞ්‌ගහකාරෙහි පටික්‌ඛිත්‌තොව. ආනන්‌දාචරියො පන මහාඅට්‌ඨකථාවාදං අප්‌පටික්‌ඛිපිත්‌වාව තත්‌ථ අධිප්‌පායං වණ්‌ණෙති. කථං? ‘‘ජිව්‌හාතාලුචලනාදිකරවිතක්‌කසමුට්‌ඨිතං විඤ්‌ඤත්‌තිසහජමෙව සුඛුමසද්‌දං දිබ්‌බසොතෙන සුත්‌වා ආදිසතී’’ති සුත්‌තෙ, පට්‌ඨානෙ ච ඔළාරිකං සද්‌දං සන්‌ධාය සොතවිඤ්‌ඤාණස්‌ස ආරම්‌මණපච්‌චයභාවො වුත්‌තොති ඉමිනා අධිප්‌පායෙන විතක්‌කවිප්‌ඵාරසද්‌දස්‌ස අසොතවිඤ්‌ඤෙය්‍යතා වුත්‌තාති